সিঙ্গুর এবং শালবনী।
রাজ্যের রাজনীতি, সিপিএম তথা বামফ্রন্ট কিংবা বুদ্ধদেব ভট্টাচার্য সবার ক্ষেত্রেই উপরের দু’টি স্থাননাম অত্যন্ত গুরুত্বপূর্ণ। সিঙ্গুরে টাটার কারখানা গড়তে গিয়ে বিতর্ক, শালবনীতে জিন্দালদের সিমেন্ট কারখানার শিলান্যাস করতে গিয়ে বুদ্ধদেবের কনভয়ে মাওবাদী হামলা— এই দুই ইস্যুর সঙ্গে নন্দীগ্রামের ইন্ধন কার্যত ক্ষমতার পালাবদল ঘটায় রাজ্যে। মহাকরণ ছাড়তে হয়ে বুদ্ধদেবকে।
সিঙ্গুর থেকে টাটার ন্যানো কারখানা চলে গেছে গুজরাতের সানন্দে। আর শনিবার সেই সিঙ্গুরে গিয়ে পুরনো কথাই টেনে তুললেন প্রাক্তন মুখ্যমন্ত্রী বুদ্ধদেব ভট্টাচার্য। যে স্লোগান তুলে হালে পানি পায়নি সিপিএম, সেই স্লোগানেই ভর করলেন— ‘‘কৃষি আমাদের ভিত্তি, শিল্প আমাদের ভবিষ্যৎ।’’ বললেন, সব ঠিক থাকলে এই সিঙ্গুর এখন বড় শিল্পাঞ্চল হত।
শিল্পের পক্ষ নিয়ে সিঙ্গুরে জমি নিতে গিয়ে রাজ্যে রাজনৈতিক জমি হারাতে হয়েছে সিপিএমকে। এবার সেই সিঙ্গুরে দাঁড়িয়েই আরও ধারালোভাবে শিল্পের হয়ে সওয়াল করলেন প্রাক্তন মুখ্যমন্ত্রী বুদ্ধদেব ভট্টাচার্য। ক’মাস বাদেই রাজ্যে বিধানসভা ভোট। তার আগে তাঁর সাফ কথা, শিল্পের জন্য এগোতে হবেই। সিঙ্গুর-সহ রাজ্যে শিল্পায়নের যে লক্ষ্য বামফ্রন্ট নিয়েছিল, ভবিষ্যতে ক্ষমতায় এলে আবার সেই পথেই হাঁটা হবে।

সিঙ্গুর থেকে শালবনী পদযাত্রা শুরুর আগে সমাবেশ।
সিঙ্গুর থেকে শালবনী, বামফ্রন্টের ১৯২ কিলোমিটার পদযাত্রার সূচনা হল শনিবার। রাজ্যে শিল্পের দাবিই এই পদযাত্রার লক্ষ্য। সেই কর্মসূচির আনুষ্ঠানিক সূচনা করতে গিয়ে বুদ্ধবাবু বলেন, ‘‘পাঁচ বছরে রাজ্যে একটা শিল্পও হয়নি। নতুন শিল্প আসেনি। পুরনো কারখানাও বন্ধ হয়ে গিয়েছে। এ অবস্থা চলতে পারে না। কৃষি আমাদের ভিত্তি। শিল্প আমাদের ভবিষ্যৎ। এই কথাই আমরা আবার বলব। কারণ এটাই পথ।’’
শিল্পায়নে পুরনো স্লোগানে ভরসা দেখানোর পাশাপাশি এদিন কংগ্রেসের উদ্দেশে সরাসরি জোট-বার্তা দিলেন বুদ্ধদেব ভট্টাচার্য। প্রাক্তন মুখ্যমন্ত্রী বলেছেন, ‘‘এই সরকারকে হারাতে সব মানুষকে সঙ্গে চাই। অন্য বামপন্থীদের বলছি— আসুন। কংগ্রেসকেও বলছি। এ লড়াইতে আপনারা কোন দিকে? ঠিক করুন। আমরা সব মানুষকে পাশে চাই।’’
আরও পড়ুন— 
সিঙ্গুর চাল ভোটে বাড়ে